***« ΣΤΕΛΛΑ ΒΙΟΛΑΝΤΗ», ΓΡΗΓΟΡΙΟΣ ΞΕΝΟΠΟΥΛΟΣ***

*Ο Ξενόπουλος είναι ο εισηγητής της αστικής πεζογραφίας. Στρέφεται προς το σύγχρονο κοινωνικό προβληματισμό και οι ήρωες του είναι εκπρόσωποι του αστικού βίου της Αθήνας και της Ζακύνθου. Στο συγκεκριμένο απόσπασμα δύο θεωρούνται γνωρίσματα της αστικής πεζογραφίας:*

* *Η ηρωίδα ζει στην πόλη της Ζακύνθου και ξέρει γράμματα*
* *Ο πατέρας της ηρωίδας είναι ένας νεόπλουτος μεγαλέμπορος, ένας αστός*

*Σύμφωνα με το R. Beaton ο Ξενόπουλος παρέμεινε αδιάφορος απέναντι στις ηθογραφικές ενασχολήσεις που κυριαρχούσαν στην αθηναϊκή πολιτισμική ζωή τη δεκαετία του 1880. Βάσισε τα μυθιστορήματα του στη διερεύνηση μιας πιο περίπλοκης αστικής κοινωνίας, όπως αυτή που είχε αναπτυχθεί στην Αθήνα κατά τα προηγούμενα πενήντα χρόνια, αλλά και στη μακρόχρονη παράδοση της πατρίδας του. Τα πρώτα μυθιστορήματα του Ξενόπουλου εκτυλίσσονται στην Αθήνα και γράφτηκαν πριν ο συγγραφέας κλείσει τα τριάντα, αντλώντας υλικό από τις εμπειρίες της φοιτητικής του ζωής στην πρωτεύουσα. Έκτοτε αντλούσε το υλικό του τόσο από την αστική ζωή της Αθήνας όσο και της Ζακύνθου για τα μυθιστορήματα του, δημιουργώντας ήρωες όλων των κοινωνικών τάξεων και εξυφαίνοντας γύρω τους, άλλοτε περισσότερο και άλλοτε λιγότερο, ρομαντικές ή μελοδραματικές ιστορίες.*

***ΘΕΜΑ:*** *η αρνητική αντίδραση της έγκλειστης Στέλλας στην πρόταση της μητέρας της να ζητήσει συγγνώμη από τον πατέρα της και να δηλώσει υποταγή στη θέληση του.*

***ΤΟ ΑΙΤΙΟ ΚΑΙ Η ΕΠΙΣΚΕΨΗ ΤΗΣ ΜΗΤΕΡΑΣ:*** *στο απόσπασμα παρουσιάζεται η επίσκεψη της μητέρας της, που υπαγορεύτηκε από κάποιο αίτιο και είχε συγκεκριμένο στόχο, καθώς πλησίαζε η γιορτή της Παναγίας, κατά την οποία είχε την ονομαστική της γιορτή η μητέρα της Στέλλας. Αυτήν τη μέρα θα έρχονταν στο σπίτι επισκέπτες και αν η Στέλλα εξακολουθούσε να είναι έγκλειστη θα δινόταν σε αυτούς μια πολύ κακή εικόνα της οικογένειας. Αν όμως εμφανιζόταν στη γιορτή, η οικογένεια θα εμφανιζόταν μονοιασμένη, ενωμένη και πειθαρχημένη και έτσι θα διατηρούσε ή θα αποκαθιστούσε το κύρος της.*

*Στόχος της επίσκεψης ήταν να πειστεί η Στέλλα ότι πρέπει να συμφιλιωθεί με τον πατέρα της, ώστε να είναι παρούσα στην οικογενειακή γιορτή. Η μητέρα με ύφος προσποιητά χαρούμενο, της κάνει προτάσεις και της δίνει κάποιες υποσχέσεις, προτείνοντας της:*

* *να ταπεινωθεί μπροστά στον πατέρα*
* *να του ζητήσει συγγνώμη*
* *να του δηλώσει μετάνοια για ό,τι έχει κάνει*
* *να του υποσχεθεί ότι στο μέλλον δε θα κάνει τίποτε αντίθετο προς τη θέληση του*
* *να τον διαβεβαιώσει ότι έπαψε πια να έχει στο νου της τον Χρηστάκη*

***Στη συνέχεια η μητέρα δίνει υποσχέσεις:***

* *ο πατέρας ύστερα από μία τέτοια στάση της θα τη συγχωρέσει πρόθυμα και στοργικά*
* *θα φροντίσει να την παντρέψει με κάποιον που της αρμόζει*

*Η παρέμβαση της δεν έχει μεσολαβητικό χαρακτήρα ούτε αποτελεί ένδειξη συμπόνιας ή μητρικής συμπαράστασης, γιατί η μητέρα δεν κάνει νέες και καλοπροαίρετες προτάσεις, αλλά σκληρές και ταπεινωτικές υποδείξεις, επαναλαμβάνοντας και συνοψίζοντας την απαρασάλευτη στάση του πατέρα. Δεν πρόκειται δηλαδή για μια κίνηση καλής θέλησης με πνεύμα συνδιαλλαγής, αλλά για μια ύπουλη μεθόδευση, που έχει στόχο να τονιστεί η υποχρέωση της κόρης για υποταγή στη θέληση του πατέρα. Αντί λοιπόν να προσεγγίσει με αγάπη την κόρη της, προσπαθεί να της υποδείξει να γίνει άβουλο πλάσμα χωρίς δική του φωνή και προσωπικότητα. Θέλει να διερευνήσει τις διαθέσεις της κόρης της και να διαπιστώσει αν αυτή έχει φρονηματιστεί ως προς το παρελθόν και αν είναι διατεθειμένη να υποκύψει στη θέληση του πατέρα της και για το μέλλον, ώστε να παντρευτεί όποιον της υποδείξει εκείνος.*

***Η ΑΤΑΛΑΝΤΕΥΤΗ ΣΤΑΣΗ ΤΗΣ ΣΤΕΛΛΑΣ ΒΙΟΛΑΝΤΗ:*** *αναγνωρίζει βέβαια ότι έσφαλε, γράφοντας το απαντητικό γράμμα, ωστόσο είναι αποφασισμένη να παντρευτεί τον Χρηστάκη και μένει απαρασάλευτη σε αυτήν την απόφαση, παρά τη σφοδρή και βίαιη αντίδραση του πατέρα της. Έχει εκτεθεί απέναντι στην κοινή γνώμη και πρέπει να ακολουθήσει ως το τέλος τον δρόμο αυτού του γάμου. Υπολογίζοντας την κοινή γνώμη ακολουθεί στην αξιοπρέπεια και την περηφάνια τον πατέρα της, ενώ παράλληλα του μοιάζει και στο πείσμα. Υποκρίνεται, αναιρεί τα προηγούμενα, ομολογεί ότι ο πραγματικός λόγος που την κάνει να κρατά αυτή τη στάση είναι ο έρωτας για τον Χρηστάκη. Εκτοξεύει δύο απειλές, ώστε να υποχωρήσει ο πατέρας της από τον φόβο για τη ζωή του παιδιού του ή από το όνειδος και την κατακραυγή της κοινής γνώμης. Απειλεί εκβιαστικά ή ότι θα αυτοκτονήσει, αν δεν παντρευτεί τον Χρηστάκη ή ότι θα φύγει από το σπίτι. Είναι θαρραλέα, πεισματάρα, σκληρή, περήφανη, αξιοπρεπής και παράλληλα ένα κορίτσι ερωτευμένο, που φτάνει στην υποκρισία και στις απειλές, για να κάμψει την αντίσταση του αυστηρού πατέρα και να παντρευτεί αυτόν που θέλει.*

***Η ΠΑΤΡΙΑΡΧΙΚΗ ΔΟΜΗ ΤΗΣ ΟΙΚΟΓΕΝΕΙΑΣ:*** *ο πατέρας είναι ο απόλυτος εξουσιαστής, το πρόσωπο που καθορίζει και υποδεικνύει με τρόπο αυθεντικό τα συναισθήματα τους, τη βούληση τους, τις επιλογές της ζωής τους, τα πάντα, Στην αυστηρά πατριαρχική αυτή δομή της οικογένειας η σχέση του πατέρα με τα άλλα μέλη της είναι σχέση αφέντη και δούλων. Αυτό που ρυθμίζει τις επιλογές και τη βούληση του πατέρα δεν είναι η αγάπη για τη σύζυγο και τα παιδιά του, αλλά η θέση του και το όνομα του μέσα στην κοινωνία. Είναι ολοφάνερο λοιπόν ότι η δύναμη της κοινής γνώμης αίρεται ως πρωταρχική αξία, ισχυρότερη και από το πατρικό φίλτρο. Αυτής της απόλυτης υποταγής θύμα είναι ήδη η μητέρα, η οποία παραμερίζει τη μητρική ευαισθησία, καταπνίγει τα συναισθήματα στοργής προς το παιδί της, που υποφέρει και παίζει με αναλγησία το ρόλο που της έχει υποδείξει ο άντρας της. Χαρακτηριστική μάλιστα είναι η στάση της μπροστά στην άρνηση της κόρης της: έτρεμε μήπως ακούσει τη Στέλλα ο πατέρας και για αυτό « εσκίρτησε τρομαγμένη και εκλείδωσε από φόβο τη θύρα».*

***ΣΤΑΣΗ ΤΟΥ ΒΙΟΛΑΝΤΗ ΚΑΙ ΤΑ ΑΙΤΙΑ ΤΗΣ:*** *δέρνει και φυλακίζει στο σπίτι την κόρη του, επιφυλάσσοντας για τον εαυτό του το δικαίωμα να καθορίζει τα συναισθήματα της και να επιλέξει ή να εγκρίνει ο ίδιος αυτόν που εκείνη θα παντρευτεί. Θεωρείται ο απόλυτος εξουσιαστής της οικογένειας του και οι πάντες πρέπει να υποτάσσονται σε αυτόν. Οι βαθύτεροι λόγοι αυτής της στάσης τόσο κοινωνικοί , όσο και προσωπικοί είναι οι εξής:*

*Ανήκει στην ανερχόμενη κοινωνική τάξη των νεόπλουτων αστών, οι οποίοι παραμερίζουν τους αριστοκράτες τιτλούχους και τους περιφρονούν, ιδιαίτερα αν είναι ξεπεσμένοι οικονομικά. Από μια τέτοια μεγάλη και ξεπεσμένη οικογένεια ευγενών κατάγεται και ο Χρηστάκης, τον οποίο αγαπά η Στέλλα. Ο Βιολάντης έχει αποκτήσει καλό όνομα και κοινωνικό κύρος, που το συμπληρώνει η εικόνα της απόλυτα πειθαρχημένης σε αυτόν οικογένειας του. Αν η κόρη του κάνει του κεφαλιού της, η εικόνα αυτή καταρρέει, ενώ με τις καυχησιολογίες του Χρηστάκη, ότι η Στέλλα ανταποκρίνεσαι στον έρωτα του, η οικογένεια εκτίθεται. Τη σκληρή και εξουσιαστική συμπεριφορά του Βιολάντη προς την κόρη του την επιβάλλει η ανάγκη για διαφύλαξη του κοινωνικού κύρους και της οικογενειακής εικόνας.*

*Είναι δεσποτικός ως χαρακτήρας, που επιβάλλει τις αρχές του στους πάντες. Στο σπίτι του όλοι τον τρέμουν και οι συμπολίτες του τον σέβονται. Επαίρεται για το ότι είναι αυτοδημιούργητος, παρασιωπώντας ωστόσο με επιμέλεια το γεγονός ότι για τη διερεύνηση των εμπορικών του δραστηριοτήτων καρπώθηκε την προίκα της αδελφής του, αφήνοντας την ανύπαντρη και χρησιμοποίησε τη μεγάλη προίκα που πήρε από τη γυναίκα του. Εγωκεντρικός και συγκεντρωτικός, με δείγματα αριβισμού και απληστίας, δεν μπορεί παρά να είναι σκληρός και εξουσιαστικός στο παιδί του, στο πλαίσιο της όλης συμπεριφοράς του.*